Վարորդը կտրուկ արգելակեց, բայց մեքենան դեռ շարունակելով սահել՝ պատռեց հողը երկու կողմերից և հետո միայն կանգ առավ։ Մի կողմից Վիլսոնը ցատկեց, մյուս կողմից ինքը, և դիպչելով ոտքերի տակից փախչող հողին՝ սայթաքեց։ Իսկ հետո կրակում էր փախչող գոմեշի վրա ու լսում նրան խոցող փամփուշտների ձայնը։ Հրացանը դատարկվեց, բայց գոմեշը շարունակում էր հաստատաքայլ փախչել։ Հրացանը նորից լցրեց ու հիշելով, որ պետք է նշան բռնել գլխի և թիակների հատման տեղում, տեսավ գետնին տապալված գոմեշին՝ ծնկները ծալված, գլուխը ետ ընկած։ Այն երկուսը փախչում էին, նա նշան բռնեց առաջնորդին ու կպավ։ Նորից խփեց, բայց վրիպեց ու, լսելով Վիլսոնի հրացանի քա՛- րա՛ - վո՛ւնգ պայթյունը՝ տեսավ, թե ինչպես առաջնորդ գոմեշը մռութով մխրճվեց հողի մեջ։